বাবু বজরঙ্গি

**বাবুভাই প্যাটেল**, যিনি **বাবু বজরঙ্গি** নামে পরিচিত, ছিলেন একটি হিন্দু ডানপন্থী সংগঠন বজরঙ্গ দলের গুজরাত শাখার নেতা। তিনি ২০০২ সালের গুজরাট দাঙ্গার অন্যতম কেন্দ্রীয় ব্যক্তিত্ব ছিলেন। তিনি নারোদা পাটিয়া গণহত্যা মূল পরিকল্পনায় তার ভূমিকার জন্য একটি বিশেষ আদালত দ্বারা যাবজ্জীবন কারাদণ্ডে দণ্ডিত হন, যাতে ৩৬ জন নারী, ২৬ জন পুরুষ এবং ৩৫ জন শিশুসহ মোট ৯৭ জন মুসলিম নিহত হন। ভারতের সর্বোচ্চ আদালত ২০১৯ সালের মার্চ মাসে চিকিৎসাগত কারণে তার জামিন মঞ্জুর করেন। ২০২৩ সালে পৃথক নারোদা গাম হত্যাকাণ্ডে যেকোনো ধরনের ভূমিকা রাখার অভিযোগ থেকে তিনি খালাস পান।

## ২০০২ সালের দাঙ্গায় ভূমিকা
২০০৭ সালে, ভারতীয় সাময়িকী তেহেলকা একটি গোপন ক্যামেরায় ধারণকৃত সাক্ষাৎকার প্রকাশ করে, যেখানে বজরঙ্গি ২০০২ সালের গুজরাট দাঙ্গার অন্যতম নৃশংস ঘটনা, নারোদা পাটিয়া গণহত্যায় ভারতীয় মুসলমানদের বিরুদ্ধে সহিংসতায় নিজের ভূমিকা সম্পর্কে স্পষ্টভাবে কথা বলেন:

ভিডিওতে বজরঙ্গি দাবি করেন যে, হত্যাকাণ্ডের পর তিনি স্বরাষ্ট্রমন্ত্রী গোর্ধন জাডাফিয়া এবং ভিএইচপি এর সাধারণ সম্পাদক জয়দীপ প্যাটেলকে ফোন করে হত্যাকাণ্ডের বিবরণ দেন। কয়েক ঘণ্টা পর তার বিরুদ্ধে একটি এজাহার দায়ের করা হয় এবং পুলিশ কমিশনার তাকে দেখামাত্র গুলি করার নির্দেশ জারি করেন। পরবর্তীতে তাকে গ্রেপ্তার করা হলেও জামিনে মুক্তি পান। তেহেলকার সাথে সাক্ষাৎকারের সময় তিনি জামিনে মুক্ত ছিলেন। তিনি আরও দাবি করেন যে, নরেন্দ্র মোদী তাকে জেল থেকে মুক্ত করার জন্য তিনবার বিচারক পরিবর্তন করেন, কারণ প্রথম দুই বিচারক তার গুরুতর অপরাধের জন্য বজরঙ্গিকে মৃত্যুদণ্ড দিতে চেয়েছিলেন।

২০১২ সালে, মায়া কোদনানী এবং অন্যান্য ত্রিশজন অভিযুক্তের সাথে তাকে নারোদা পাটিয়া গণহত্যা মামলায় দোষী সাব্যস্ত করা হয়। ৩২ জন অভিযুক্তকেই হত্যা, হত্যার চেষ্টা, ষড়যন্ত্র, শত্রুতা ও সাম্প্রদায়িক ঘৃণা ছড়ানো এবং বেআইনি সমাবেশের জন্য দোষী সাব্যস্ত করা হয়।

৩১শে আগস্ট ২০১২ সালে বজরঙ্গিকে যাবজ্জীবন কারাদণ্ড দেওয়া হয়। যাবজ্জীবন কারাদণ্ডপ্রাপ্ত হওয়া সত্ত্বেও, তিনি জামিনে কারাগারের বাইরে রয়েছেন। ২০১৬ সাল পর্যন্ত, বজরঙ্গিকে তার স্ত্রী এবং নিজের অসুস্থতার কারণ দেখিয়ে ১৪ বার অস্থায়ী জামিন মঞ্জুর করা হয়। আংশিক অন্ধত্ব এবং বধিরতার মতো স্বাস্থ্য সমস্যার দাবি জানানোর পর, বজরঙ্গিকে সবরমতী কেন্দ্রীয় কারাগারে একজন সেবক (দেহরক্ষী) প্রদান করা হয়। ৭ই মার্চ ২০১৯ সালে, ভারতের সুপ্রিম কোর্ট বাবু বজরঙ্গিকে জামিন দেয়। গুজরাট সরকার গত বছর বজরঙ্গির করা জামিনের আবেদনের জবাবে সুপ্রিম কোর্টকে জানায়, তার শারীরিক অবস্থা খারাপ। রাজ্য আদালতকে জানায়, বিভিন্ন অসুস্থতার পাশাপাশি বজরঙ্গী সম্পূর্ণ দৃষ্টিশক্তি হারিয়েছেন বলে অভিযোগ রয়েছে।

জুন ২০২২ সালে, ভারতের সুপ্রিম কোর্ট যেকোনো আইনি কার্যক্রমে *তেহেলকা* টেপের ব্যবহার নিষিদ্ধ করে। আদালত উল্লেখ করে যে, এগুলোর কোনো সাক্ষ্যগত মূল্য নেই এবং আদালত বহির্ভূত জবানবন্দি আইনের পরিপন্থী; আদালত আরও যোগ করে যে, জবানবন্দির অনুলিপিগুলো গুজরাত দাঙ্গা তদন্তকারী এসআইটি-র কাছে থাকা প্রমাণের দ্বারা সমর্থিত নয়। এপ্রিল ২০২৩ সালে, একটি বিচারিক আদালত পৃথক নারোদা গাম হত্যাকাণ্ডের মামলায় বজরঙ্গিসহ অন্য ৬৬ জন অভিযুক্তকে খালাস প্রদান করে। এসআইটি জানায় যে তারা এই খালাসের রায়কে চ্যালেঞ্জ করবে।

## অন্যান্য কার্যক্রম
বাবু বজরঙ্গি নবচেতন ট্রাস্ট নামে একটি সংস্থা পরিচালনা করেন। তার দাবি অনুযায়ী, এটি মেয়েদের ‘রক্ষা’ করে, যারা পরিবারের অমতে পালিয়ে গিয়ে নিজ সম্প্রদায়ের বাইরে বিবাহ করে। তবে *ফ্রন্টলাইন * ম্যাগাজিনের এক প্রতিবেদনে বলা হয়েছে যে, তার সংগঠন ভয়ভীতি প্রদর্শন ও সহিংসতার মাধ্যমে এসব বিবাহ জোরপূর্বক বাতিল করতে বাধ্য করে। উক্ত প্রতিবেদন ও বাবু বজরঙ্গির নিজের বক্তব্য অনুযায়ী, তিনি এ পর্যন্ত ৭০০-এর বেশি মেয়েকে আন্তঃজাতিগত বিবাহ থেকে ‘রক্ষা’ করেছেন।

## জনপ্রিয় সংস্কৃতিতে
*এল২: এম্পুরান হলো ২০২৫ সালের একটি মালয়ালম চলচ্চিত্র যা শিথিলভাবে ২০০২ সালের দাঙ্গার ওপর ভিত্তি করে নির্মিত। এই চলচ্চিত্রের অন্যতম খলচরিত্রের নাম ছিল "বাবা বজরঙ্গি", যাকে কিছু দর্শক বজরং দল নেতা বাবু বজরঙ্গির প্রতি ইঙ্গিত হিসেবে ব্যাখ্যা করেন। বাবু বজরঙ্গি ২০০২ সালের গুজরাত দাঙ্গায় জড়িত একজন দণ্ডপ্রাপ্ত ব্যক্তি, যিনি নারোদা পাটিয়া গণহত্যার মূল পরিকল্পনাকারী হিসেবে যাবজ্জীবন কারাদণ্ডে দণ্ডিত হয়েছিলেন। সমালোচনার মুখে পরবর্তীতে চলচ্চিত্রটি ২৪টি কর্তনসহ (cuts) সম্পাদনা করা হয় এবং খলনায়কের নাম পরিবর্তন করে 'বলদেব' রাখা হয়।

## আরও দেখুন
*প্রবোধানন্দ গিরি
*গেরুয়াকরণ
*হিন্দুত্ব পপ
*হিন্দু মুন্নানি
*ভারতীয় গো রক্ষা দল
## তথ্যসূত্র

বিষয়শ্রেণী:জীবিত ব্যক্তি
বিষয়শ্রেণী:গুজরাতের রাজনীতিবিদ
বিষয়শ্রেণী:হিন্দুত্ব
বিষয়শ্রেণী:যাবজ্জীবন কারাদণ্ডে দণ্ডিত ভারতীয় বন্দি
বিষয়শ্রেণী:খুনের দায়ে দোষী সাব্যস্ত ভারতীয়
বিষয়শ্রেণী:হিন্দু জাতীয়তাবাদী
বিষয়শ্রেণী:ভারতে হিন্দু অনুপ্রাণিত সহিংসতা
বিষয়শ্রেণী:গৈরিক সন্ত্রাস